Nou net 6 punte tussen Blitse en resSuid-Afrika se afrigter Neil Powell (Desember 2017) (Foto: Rodger Bosch/AFP) Die Blitsbokke het weliswaar beter in Vancouver as in Singapoer vertoon – hulle het immers nou vir Nieu-Seeland met 17 – 15 in ’n uitspeelstryd om die vyfde plek geklop – maar daar lê beslis nog harde werk voor indien hulle aan die einde van die internasionale sewesreeks die pyp wil rook. Die Suid-Afrikaners is steeds die voorlopers op die HSBC-punteleer, maar hul voorsprong het tot net ses punte gekrimp en spanne soos Argentinië en Australië blaas in hul nek. In Neil Powell het die Blitsbokke egter ’n afrigter wat nie sommer doekies omdraai of eufemismes gebruik as hy oor sy span se vertoning praat nie. “Dit was ’n uitdagende twee weke en dit is nie iets waaroor ons as span baie gelukkig is nie. Daar wag ’n paar harde gesprekke; nie net met die spelers nie, maar ook as ’n span. Ons het nie gespeel soos wat ons moes nie,” het Powell gesê. “Ja, ons het beter in die laaste twee wedstryde gespeel, maar dit verdoesel hoegenaamd nie ons swak punte nie. Ons sal hard moet werk om te verseker dat dit nie weer in die komende toernooie gebeur nie.” Die span was nie die goed geoliede masjien van ouds nie en bedenklike hantering en verdediging het hul spel teen Samoa in die beker-kwarteindstryd gekenmerk. As ’n mens so na Powell luister, kan die Blitsbokke se vertoning in die laaste twee toernooie met ’n Katy Perry-treffer, Hot N Cold, vergelyk word. “Ongelukkig het daardie ‘koue oomblikke’ ons baie duur te staan gekom. As afrigterspan sal ons daarna moet kyk en probeer verhoed dat iets soortgelyks weer sy kop uitsteek.” Tog sien hy uit na die unieke uitdagings wat spanne soos die Kiwi’s, Samoa en Fidji bied. “Ons moet teen sterk spanne speel en selfs al het ons teen Fidji en Samoa vasgeval, was ons wedstryd teen Nieu-Seeland ’n bewys dat ons suksesvol teen hulle kan wees.” Die volgende toernooi begin op 20 Mei in Toulouse.